Weermag bly nou 6 maande langer op Kaapse Vlakte | Netwerk24
Deur Maygene de Wee 16 September 2019 18:40
Die weermag se ontplooiing sou Maandag tot 'n einde kom nadat hulle op 15 Julie daar stelling ingeneem het.
Die weermag se ontplooiing op die Kaapse Vlakte is vanaf Maandag met ses maande tot einde Maart 2020 verleng. Foto: Jaco Marais
In 'n verklaring wat die presidensie namens pres. Cyril Ramaphosa uitgereik het, sê hy dat hy soos die Grondwet vereis reeds vir Thandi Modise, speaker van die Nasionale Vergadering, en vir Amos Masondo, voorsitter van die Nasionale Raad van Provinsies, van die verlenging van die weermag se teenwoordigheid in kennis gestel het.
Luidens 'n weermagnuusbrief sou dit hulle 'n bietjie meer as R23 miljoen kos om die weermag vir drie maande op die Kaapse Vlakte te ontplooi.
Siphiwe Dlamini, kommunikasiehoof van die weermag, het bevestig dat die weermag se ontplooiing verleng is.
Intussen lyk dit egter asof die weermag se teenwoordigheid nie veel gedoen het om bendeverwante skietvoorvalle en geweld op die Kaapse Vlakte die hoof te bied nie.
Kaapse Vlakte, LUR vir gemeenskapsveiligheid, het Maandag gesê sedert die begin van die ontplooiing op 15 Julie tot 'n week gelede op 8 September, is 682 moorde oor die provinsie heen aangemeld. Dit is 'n gemiddeld van 12,4 moorde per dag vir die 55 dae.
Hy sê as dié syfers in ag geneem word, maak dit (die weermag se teenwoordigheid) nie eens 'n duik in die Wes-Kaap se enorme misdaadprobleem nie.
Fritz sê dit is nog onduidelik of die polisiebestuur wat Operasie Lockdown bestuur enige maatstawwe in plek het waarteen hulle die operasie se sukses meet.
"Ons het versoek dat spesifieke voorwaardes wat daarop gemik is om die weermag se hulpbronne beter te bestuur en hul doeltreffendheid te meet in plek gestel word, sou die ontplooiing verleng word."
Fritz sê dat die polisie in die Wes-Kaap onderbeman is en dat die weermag se teenwoordigheid en hul hulpbronne meer mannekrag bied, maar dat dit slegs sal vrugte afwerp as dit reg aangewend word.
Ramaphosa sê in sy verklaring die weermag sal voortgaan om in samewerking met die polisie aan operasies deel te neem in 'n poging om misdaad te bekamp en om wet en orde in die Wes-Kaap te herstel.